הוועדה המיוחדת לעניין הקרן לאזרחי ישראל, כנסת 24, פרוטוקול מספר 1, 2021-08-03 13:45

מוסי רז: שלום לכולם.

מוסי רז: תודה לחברי חבר הכנסת ניר אורבך, יושב-ראש ועדת הכנסת.

מוסי רז: באמת יש לנו שנים של עבודה יחד.

מוסי רז: תודה לחברי יושב-ראש הכנסת, חבר הכנסת מיקי לוי, זה באמת מעמד מרגש.

מוסי רז: תודה לכם חברי הכנסת שבאתם.

מוסי רז: הוועדה הזאת אמנם ועדה חדשה, אבל היא ועדה חשובה ביותר.

מוסי רז: למדתי מעט מה היא עשתה, קראתי את הפרוטוקולים של הישיבות בניהולו של חבר הכנסת דיכטר, היושב-ראש הקודם, שאני אשמח מאוד, וגם אמרתי לו, אם הוא יהיה חבר ועדה פעיל.

מוסי רז: אני גם אשמח מאוד אם תסתיים ההחרמה הזאת של האופוזיציה של הוועדות בכלל ושל הוועדה הזאת בפרט.

מוסי רז: אני שמח שהרשימה המשותפת לא בחרם הזה.

מוסי רז: אני נלהב להתחיל את העבודה.

מוסי רז: אני בטוח שיש לי הרבה מה ללמוד מנטלי, מנהלת הוועדה, משמעון, דובר הוועדה, ומחבר הכנסת אבי דיכטר.

מוסי רז: אני רואה חשיבות גדולה מאוד במעקב אחר השאלה איפה הכסף.

מוסי רז: הובטח לנו שבשלב הזה יהיו מיליארדים רבים בקרן מהתגמולים של רווחי הגז.

מוסי רז: לא ניתן לחלוק על העובדה שהם אינם.

מוסי רז: אני חושב שיש חשיבות גדולה לדעת מדוע הם אינם.

סמי אבו שחאדה: העניין הזה לקח חלק גדול מהדיונים.

מוסי רז: כן, אני עקבתי, קראתי.

מוסי רז: קראתי דברים שאתה אמרת, חבר הכנסת שחאדה, ואני חושב שצדקת, וקראתי את דבריהם של כל שאר חברי הוועדה.

מוסי רז: ראיתי שחוץ מדיון אחד הייתה הסכמה בין חברי הוועדה ברוב הנושאים.

מוסי רז: אני חושב שלאחר שנדע איפה הכסף ואולי נצליח לזרז מהלכים להבאתו לקופה כי זאת קרן שמיועדת לרווחתם של כלל אזרחי ישראל, תהיה חשיבות לעקוב באיזה צורה הוא מושקע.

מוסי רז: האג'נדה שלי ידועה ומוכרת ואני חושב שהיא צריכה להיות האג'נדה של הוועדה ושל הכנסת.

מוסי רז: האג'נדה אומרת שהכסף יושקע לטובת כלל אזרחי ישראל, יושקע לטובת קידום אנרגיה מתחדשת, אנרגיה מקיימת, לא בהשקעות שהן מזהמות שיש מספיק מי שמשקיע בהן.

מוסי רז: אני לא אתבייש להעלות כאן את השאלה: לכמה זמן ישראל מתכוונת להשתמש בגז, כי השימוש בגז הוא הרבה יותר טוב מהשימוש בפחם, הרבה יותר מהשימוש בבנזין, והרבה פחות טוב מהשימוש בשמש.

מוסי רז: אם הממשלה החליטה שלאורך זמן, בעוד 29 שנים, היא מצמצמת ב-87% את האנרגיה אודות לכלכלת דלת פחמן, משמעות הדבר שהיא מצמצמת את השימוש בגז וגם מצמצמת את התקבולים השנתיים של הקרן, עם כל המשמעות של כך.

מוסי רז: גם בסוגיה הזאת נצטרך לעסוק.

מוסי רז: נצטרך לוודא שבאמת אנחנו מצליחים לצמצם פערים כלכליים בישראל.

מוסי רז: אנחנו לא ועדת השקעות, אני מודע לזה, לא אנחנו קובעים איפה להשקיע, אבל יש לנו את היכולת לעקוב ולפקח.

מוסי רז: אני מאוד אשמח שתהיה השתתפות פעילה ויוזמת של חברות וחברי הוועדה.

מוסי רז: בינתיים אני רואה רק חברות וחבר אחד בוועדה.

מוסי רז: אני מקווה שיהיו עוד חברות ועוד חברים.

מוסי רז: כולנו בסופו של דבר נהנה מהדבר הזה.

מוסי רז: אדוני יושב-ראש הכנסת, בבקשה.

סמי אבו שחאדה: מברוק, מוסי.

מיקי לוי: באמת מברוק ובהצלחה.

מיקי לוי: מוסי ואני שיתפנו פעולה בשתי קדנציות בוועדת כספים.

מיקי לוי: לפעמים בהחלפת קריצה ובמבט בעיניים הבנו אחד את השני.

מיקי לוי: מוסי הוא רואה חשבון בהשכלתו, הוא מבין דבר אחד או שניים במספרים.

מיקי לוי: אני משוכנע שאתה תוביל את הוועדה הזאת למקום אחר לחלוטין.

מיקי לוי: תראה, על פי חוק אף אחד לא עושה טובה, הכסף היה צריך להיות מונח, הרווחים מהגז היו צריכים להיות מונחים עבור הדורות הבאים, עבור הנכדים שלנו ועבור הנינים שלנו.

מיקי לוי: חלק מהעניין של הוועדה הזאת זה באמת לבוא ולהגיד: "רגע, איפה הכסף למען הדורות הבאים".

אוסאמה סעדי: ומה ייעשה בכסף הזה.

מיקי לוי: אתה יודע, אני לא אהיה פה, אבל אני בהחלט דואג לנינים ולנכדים שלי.

אוסאמה סעדי: זה מה שאני אומר, לנכדים ולנינים.

מיקי לוי: זה דבר מאוד מאוד מהותי, כי הייתה חקיקה בעניין הזה.

מיקי לוי: כמדינה לא ביצענו את החוק שאנחנו חוקקנו.

מיקי לוי: בעניין הזה חשוב מאוד שהוועדה הזאת תפעל, תראה שהכסף יושם בצד למען הדורות הבאים, תקבע מוסכמות בעניין הזה.

מיקי לוי: נגעת בקצה הדברים שלך בנושא האנרגיה, בחשיבות של אנרגיה מתחלפת.

מיקי לוי: משום מה יצאה איזו שהיא הודעה על עלייה של 30% במחיר החשמל.

מיקי לוי: מישהו, אחרי שעה וחצי מהרגע שהממשלה אישרה, הוציא הודעה על עלייה של החשמל ב-30%.

מיקי לוי: לא תהיה עלייה של החשמל ב-30%, זה לא בתוך חוק ההסדרים, זה לא היה בתוך חוק ההסדרים.

מיקי לוי: מדובר על 5% עד 2028, כשחלק מזה מתקזז עם אנרגיות מתחדשות ומתחלפות – שמש, רוח וכו'.

מיקי לוי: לבוא ולהגיד דבר כזה זה אולי פוליטי, אבל זה חסר אחריות.

מיקי לוי: חלק מהעניין שלי זה להילחם בזה.

מיקי לוי: אני אחד מאלה שמחוסר ברירה גולש לתוך חוק ההסדרים 24/7 מאז שהונח על שולחני, עוד לפני שהוא הובא לממשלה.

מיקי לוי: יש חשיבות אדירה לטיפול של הוועדה בכל הנושא הזה.

מיקי לוי: אני מאחל לכם הצלחה מכל הלב.

מיקי לוי: ככל שאנחנו, צוות היושב-ראש וצוות הכנסת, נידרש, תקבלו את כל הסיוע הנדרש.

מיקי לוי: בהצלחה מכל הלב לך, לצוות ולחברי הכנסת של הוועדה הזאת.

מוסי רז: חבר הכנסת סמי אבו שחאדה, בבקשה.

סמי אבו שחאדה: היה לנו דיון מאוד ארוך על סמכויות הוועדה, מה היא יכולה ומה היא לא יכולה, אבל אחת השאלת הכי רציניות הייתה לגבי כיווני ההשקעה של הקרן, האם הקרן תוכל להשקיע גם בארץ.

סמי אבו שחאדה: בהתחלה הייעוד שלה היה להשקיע בחו"ל, אבל אז אחד המומחים שהגיע לוועדה הציע לשקול.

סמי אבו שחאדה: זאת תהיה אחת השאלות החשובות שנדון בה.

מיקי לוי: בוועדת כספים, באחרית ימיה של הוועדה בקדנציה הקודמת, אישרנו אפשרות להשקיע 35% גם בחו"ל.

מיקי לוי: הנה פתחנו לכם את הדרך, רק תביאו את הכסף.

מוסי רז: היה איזה שהוא חשש שבתחילת הדרך של מתווה הגז, שנשמע לנו היום מצחיק, אנחנו נחלה במחלה ההולנדית.

מוסי רז: מה זו המחלה ההולנדית?

מוסי רז: שאתה מקבל יותר מידי כסף שאותו אתה משקיע בארץ וכך אתה ממוטט את המטבע.

מוסי רז: אפשר להירגע, כי בינתיים אין קרן, אין עדיין מיליארד שקל, וגם אין עושר.

מוסי רז: חבר הכנסת עלי סלאלחה, בבקשה.

עלי סלאלחה: מוסי, אני מאחל לך הצלחה מכל הלב, מקווה שאכן תצליח.

עלי סלאלחה: בכל התפקידים שעשית, ממה שאני יודע, הצלחת.

עלי סלאלחה: אתה יכול להביא את הוועדה הזאת להצלחה כבירה שכולנו נרוויח מזה.

עלי סלאלחה: אנחנו נעמוד לרשותך.

עלי סלאלחה: מה שאתה רוצה מאיתנו אנחנו ניתן.

עלי סלאלחה: בהצלחה רבה רבה רבה.

מוסי רז: תודה רבה.

מוסי רז: חברת הכנסת גבי לסקי.

גבי לסקי: מוסי, אני מתרגשת מאוד לברך אותך על התפקיד.

גבי לסקי: זו אמנם ועדה צעירה וגם ועדה שכביכול אין לה סמכויות מרחיקות לכת, אבל יש לה משמעות גם מבחינת כתובת שתפקח על הקרן, קרן שאמורה להיות אחד ממקורות ההכנסה המרכזיים והרציניים לטובת הדורות הבאים, וגם תראה מה קרה עם העובדה שנמכרו לידיים פרטיות נכסי מדינה, משאבי טבע של המדינה ושל האזרחים.

גבי לסקי: אני בטוחה שבאמצעות הוועדה אתה תוכל להעמיד את השאלה: איך למנוע דברים כאלה בעתיד ולהבטיח שאם כבר הדבר נעשה האזרחים כולם יוכלו להרוויח מזה.

גבי לסקי: אני מאוד שמחה שאתה פה.

גבי לסקי: אתה האיש הנכון במקום הנכון.

גבי לסקי: בהצלחה.

מוסי רז: תודה רבה.

מוסי רז: חבר הכנסת אוסאמה סעדי.

אוסאמה סעדי: כבוד היושב-ראש, חברי חבר הכנסת מוסי רז, באמת קיבלת ועדה שהיא ועדה חשובה.

אוסאמה סעדי: בדרך כלל תופרים ועדות על מנת לרצות מישהו.

אוסאמה סעדי: אתה לא כזה.

אוסאמה סעדי: אתה בחרת במכוון בוועדה הזאת, כי אתה יודע מה לעשות עם הוועדה הזאת, לאן להוביל את הוועדה הזאת.

אוסאמה סעדי: מדובר בקרן חשובה מאוד לכלל האזרחים, לרבות האזרחים הערבים שאנחנו מייצגים כאן.

אוסאמה סעדי: תעלה ותצליח.

אוסאמה סעדי: נציג של המשותפת הוא חבר בוועדה, אבל גם אני אהיה חבר בוועדה הזאת.

מיקי חיימוביץ: אדוני היושב-ראש, המינוי שלך מעודד אותנו, נציגי התנועה הסביבתית, נותן לנו תקווה שתעסוק בנושא הזה ברצינות ובפרספקטיבה בנוגע למה עושים עם המשאב הטבעי אך המזהם מבחינת הניצול המיטבי שלו.

מיקי חיימוביץ: אם כבר מוציאים אותו מהאדמה, לפחות שתהיה תוצאה לניצול של משאב הטבע הזה.

מיקי חיימוביץ: אני מאוד שמחה לשמוע שאתה מתכוון להרחיב את היריעה ולנצל את הוועדה הזאת שעוסקת באנרגיה ובגז כדי לתכנן קדימה את העתיד שלנו.

מיקי חיימוביץ: לא רק מבחינת מה שעושים עם הכסף שיוצא מהגז, אלא איך אנחנו מתקדמים לקראת עתיד ירוק יותר, אנרגיה מתחדשת, לא רק של גז.

מוסי רז: תודה, מיקי.

מוסי רז: אני לא רואה בזה בכלל הרחבת היריעה.

מוסי רז: הוועדה שצריכה לפקח על הקרן למען אזרחי ישראל, שצריכה לעקוב, צריכה גם להתייחס לכך שיש תמלוגים מגז שבאיזה שהוא שלב עומדים להיפסק.

מוסי רז: אפילו יש החלטת ממשלה שהם עומדים להיפסק, רק לא ברור מתי, לא ברור עוד כמה שנים.

מוסי רז: ברור שהם עומדים להיפסק באיזה שהוא שלב.

מוסי רז: אני חושב שזאת אחת השאלות הכי מרכזיות.

מוסי רז: אם אנחנו שואלים איפה הכסף, צריך לדעת לכמה זמן הכסף.

מוסי רז: חיים שדמי, בבקשה.

חיים שדמי: בשם ארגוני המחאה האזרחיים השונים אנחנו יותר ממברכים.

חיים שדמי: הדיון שעוסק בגז כבר כמה שנים מתמקד ברובו בתמלוגים ובכספים, אבל יש פה שאלות בריאותיות כבדות משקל.

חיים שדמי: לא רק הגז קבור עמוק באדמה, גם השקיפות וגם הרבה מאוד סודות אחרים, כמו סוגיות סביבתיות ובריאותיות לכלל הציבור.

חיים שדמי: הגיע הזמן לפתוח את הנושאים ולהציף אותם, שלא רק נושא הרווחים של חברות הגז, או אחרים במקרה הזה, יהיו הפוקוס.

חיים שדמי: בהצלחה ותודה גדולה.

מוסי רז: תודה, חיים, תודה על ההשתתפות.

מוסי רז: הוועדה עוד תתכנס.